KOMISIJOS REGLAMENTAS (EB) Nr. 1191/2007
2007 m. spalio 11 d.
2006-2007 vyno metų atveju nukrypstantis nuo Reglamento (EB) Nr. 1623/2000, nustatančio išsamias Tarybos reglamento (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 33 straipsnį,
kadangi:
(1)
Reglamento (EB) Nr. 1493/1999 29 straipsnyje numatyta galimybė paremti neprivalomą vyno distiliavimą geriamajam alkoholiui gaminti. Komisijos reglamente (EB) Nr. 1623/2000 (2) numatytos šio distiliavimo taikymo taisyklės, o to reglamento 63a straipsnio 10 dalyje - į distiliavimo gamyklą pristatyto vyno galutinis distiliavimo terminas.
(2)
Tam tikrų valstybių narių vyno gamintojai 2006-2007 vyno metų sutartyse nurodė distiliavimui skirtą tūrį, kuris smarkiai viršija paprastai sutartyse nurodomą tūrį. Dėl šios priežasties distiliavimo gamyklų pajėgumai yra išnaudoti, todėl užbaigti distiliavimą iki numatyto termino bus neįmanoma. Tam, kad padėtis būtų ištaisyta, reikėtų vienu mėnesiu pailginti distiliavimui skirtą laikotarpį.
(3)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1623/2000 63a straipsnio 10 dalies, 2006-2007 vyno metais distiliavimo įmonei pristatytas vynas turi būti distiliuotas ne vėliau kaip iki kitų vyno metų spalio 31 d.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 11 d.